Správa Komisie Európskemu parlamentu - 27. výročná správa o antidumpingových, antisubvenčných a ochranných opatreniach Spoločenstva (2008) [SEK(2009)1413] /* KOM/2009/0573 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 26.10.2009 KOM(2009) 573 v konečnom znení SPRÁVA KOMISIE EURÓPSKEMU PARLAMENTU 27. výročná správa o antidumpingových, antisubvenčných a ochranných opatreniach Spoločenstva (2008) [SEK(2009)1413] SPRÁVA KOMISIEEURÓPSKEMU PARLAMENTU 27. výročná správa o antidumpingových, antisubvenčných a ochranných opatreniach Spoločenstva(2008) Úvod Táto správa za rok 2008 sa predkladá Európskemu parlamentu v nadväznosti na jeho uznesenie zo 16. decembra 1981 o antidumpingových opatreniach Spoločenstva a správy jeho Výboru pre priemysel, zahraničný obchod, výskum a energetiku. Táto krátka správa poskytuje prehľad o hlavných udalostiach roka 2008 a tak, ako v predchádzajúcich rokoch je doplnená podrobnejším pracovným dokumentom útvarov Komisie spolu s podrobnými prílohami. Táto správa má rovnakú všeobecnú štruktúru ako pracovný dokument vrátane všetkých jej názvov, čím sa umožňuje ľahké vyhľadávanie ucelenejších informácií. Táto správa a plné znenie pracovného dokumentu sú tiež k dispozícii verejnosti na webovej stránke: http://ec.europa.eu/trade/issues/respectrules/anti_dumping/legis/index_en.htm 1. PREHľAD PRÁVNYCH PREDPISOV Antidumpingové, antisubvenčné a ochranné prešetrovania sa vykonávajú na základe základných nariadení Rady. Prehľad existujúcich právnych predpisov sa nachádza v pracovnom dokumente. Na základné antidumpingové a antisubvenčné texty sa bude ďalej odkazovať ako na „základné nariadenie(-a)“. 2. Základné pojmy Kapitola 2 v pracovnom dokumente poskytuje prehľad terminológie a postupov používaných pri prešetrovaniach nástrojov na ochranu obchodu (ďalej len „NOO“). 3. Preskúmanie NOO – čas na úvahu sa začal Na začiatku roka 2008 komisár pre obchod dospel k záveru, že je potrebný dlhší čas na úvahu, aby sa umožnilo dospieť k podobným názorom, pokiaľ ide o ďalší postup týkajúci sa preskúmania nástrojov na ochranu obchodu („proces zelenej knihy“). Dôležitým predpokladom zlepšenia fungovania systému na ochranu obchodu je posilniť konsenzus všetkých príslušných zainteresovaných strán, pokiaľ ide o uplatňovanie týchto nástrojov. Takýto konsenzus ešte neexistuje – ani v priemyselnom odvetví, ani v Európskej rade a ani v Európskom parlamente. 4. Štatút trhového hospodárstva (ŠTH) pre celú krajinu Na účely antidumpingových prešetrovaní krajina sa môže považovať za krajinu s plným trhovým hospodárstvom, ak spĺňa päť kritérií, ktoré sú podrobne stanovené v pracovnom dokumente pripojenom k tejto správe. V roku 2008 útvary Komisie pokračovali v hodnotení žiadostí o ŠTH pre celú krajinu zo strany Číny, Vietnamu, Arménska, Kazachstanu a Mongolska. Všetkých päť krajín v priebehu roka pokračovalo v poskytovaní dodatočných informácií na podporu svojich žiadostí. Príslušné krajiny sú na rôznom stupni vývoja, a to isté platí aj pre hodnotenia týkajúce sa ŠTH. Okrem viacerých bilaterálnych zasadnutí s príslušnými krajinami sa v apríli 2008 konalo ôsme zasadnutie špecializovanej pracovnej skupiny pre ŠTH Číny. Nasledovala komplexná predbežná hodnotiaca správa, v ktorej sa uznal pokrok, ale takisto sa vyzdvihli aj určité nedostatky. Správa bola predmetom diskusie s členskými štátmi v septembri 2008 a dostala jednomyseľnú podporu. Úzka spolupráca s Čínou bude pokračovať v roku 2009. Na konci roka 2008 sa začala koncepčná práca a príprava návrhov nasledujúcej predbežnej hodnotiacej správy týkajúcej sa Vietnamu. Očakáva sa, že sa o správe bude s členskými štátmi diskutovať na konci prvej polovice roka 2009. V októbri 2008 zasadala Rada pre spoluprácu medzi Kazachstanom a EÚ, na ktorej sa diskutovalo o otázke ŠTH. Komisia bola pripravená uskutočniť ďalšiu overovaciu misiu v Mongolsku na jeseň 2008. V dôsledku rozhodnutia mongolskej vlády však bola táto misia odložená na neskôr. Práca na arménskej zložke bola charakterizovaná hĺbkovou analýzou informácií získaných od arménskej vlády a z iných zdrojov. 5. ÚRADNÍK PRE VYPOčUTIE Rok 2008 bol prvým úplným rokom činnosti úradníka pre vypočutie z GR pre obchod, ktorý začal svoju činnosť v apríli 2007. Úradník pre vypočutie je administratívne pridružený ku generálnemu riaditeľovi GR pre obchod, avšak koná nezávisle. Zodpovedá sa generálnemu riaditeľovi. Hlavnou úlohou úradníka pre vypočutie je zabezpečiť riadne uplatňovanie práv na obhajobu v obchodných konaniach pred Európskou komisiou. Úradník pre vypočutie takisto poskytuje poradenstvo generálnemu riaditeľovi GR pre obchod v záležitostiach týkajúcich sa náležitého postupu a dobrej správy vecí verejných a v prípade potreby v akýchkoľvek záležitostiach vyplývajúcich z obchodných konaní. V roku 2008 úradník pre vypočutie dostal 19 žiadostí o vypočutie v 11 antidumpingových konaniach (vrátane jedného záväzku) a uskutočnil 16 vypočutí. Úradník pre vypočutie takisto uskutočnil dve zasadnutia strán zastávajúcich opačný názor, počas ktorého zainteresované strany vrátane výrobného odvetvia Spoločenstva, vyvážajúcich výrobcov a dovozcov mohli predložiť svoje argumenty. Zdá sa, že najčastejším dôvodom, prečo sa zainteresované strany obracajú na úradníka pre vypočutie, je potreba podrobnejšieho vysvetlenia zamietnutia žiadostí/argumentov a ďalšími otázkami boli kvalita spisov, ktoré nemajú dôverný charakter, rozsah výrobku, nespolupráca, závery týkajúce sa THZ/IZ a argumenty týkajúce sa ujmy a záujmu Spoločenstva. Ďalšie podrobnosti týkajúce sa vypočutí a zasadnutia vrátane hlavných riešených otázok možno nájsť v pracovnom dokumente k výročnej správe. 6. Informačné a komunikačné činnosti/Dvojstranné kontakty Linka pomoci v oblasti ochrany obchodu pre MSP bola zriadená vzhľadom na komplexnosť konaní týkajúcich sa NOO, najmä pre MSP, z dôvodu ich malej veľkosti a fragmentácie. Jej úlohou je riešiť osobitné otázky a problémy MSP týkajúce sa NOO, či už všeobecného charakteru alebo týkajúce sa jednotlivých prípadov. Časť webovej stránky o NOO je venovaná MSP a odkazuje na kontaktné body linky pomoci v oblasti ochrany obchodu. V roku 2008 tieto kontaktné body dostali množstvo žiadostí o informácie, ktoré sa okamžite riešili. Tieto žiadosti sa vzťahovali na postupy aj obsah konaní týkajúcich sa NOO. Zorganizovalo sa viacero seminárov pre tretie krajiny o otázkach týkajúcich sa NOO, medzi ktoré patrili Indonézia, Srbsko, Jordánsko, Ukrajina, krajiny GCC, Albánsko a Libanon. Okrem toho sa s Indiou uskutočnila diskusia za okrúhlym stolom o otázkach subvencovania. 7. Prehľad antidumpingových, antisubvenčných a ochranných prešetrovaní a opatrení 7.1. Všeobecné informácie Na konci roka 2008 Spoločenstvo uplatňovalo 128 antidumpingových opatrení (pozri prílohu O) a 8 antisubvenčných opatrení (pozri prílohu P). V roku 2008 sa antidumpingové alebo antisubvenčné opatrenia týkali 0,6 % celkového dovozu do Spoločenstva. Pripomíname, že podrobnosti o ďalej uvedených otázkach nájdete v pracovnom dokumente priloženom k tejto správe. Odkazy na prílohy k pracovnému dokumentu sú uvedené v názve kapitol. 7.2. Nové prešetrovania (pozri prílohy A až E a prílohu N) V roku 2008 sa začalo 20 prešetrovaní[1]. Dočasné clá boli uložené v 5 konaniach. Uložením konečného cla bolo uzavretých 16 prípadov. Tri konania sa uzavreli bez prijatia opatrení. V prípade ďalších dvoch antidumpingových opatrení sa umožnilo, aby ich platnosť skončila automaticky po piatich rokoch. 7.3. Revízne prešetrovania Revízne prešetrovania aj naďalej predstavujú hlavnú časť práce útvarov NOO. V rokoch 2004 – 2008 predstavovali 62 % všetkých začatých prešetrovaní. V tabuľke 2 v pracovnom dokumente sa uvádzajú štatistické informácie za roky 2004 – 2008. 7.3.1. Preskúmania pred uplynutím platnosti opatrení (pozri prílohu F) V článku 11 ods. 2 a článku 18 základných nariadení sa stanovuje, že opatreniam uplynie platnosť po piatich rokoch, ak preskúmanie pred uplynutím platnosti nepreukáže, že by sa mali zachovať vo svojej pôvodnej podobe. V roku 2008 sa začalo 7 revíznych prešetrovaní pred uplynutím platnosti opatrení. Deväť revíznych prešetrovaní sa uzatvorilo potvrdením cla na ďalšie obdobie 5 rokov. Päť revíznych prešetrovaní sa uzatvorilo ukončením opatrení. 7.3.2. Predbežné preskúmania (pozri prílohu G) V článku 11 ods. 3 a článku 19 základných nariadení sa stanovuje preskúmanie opatrení počas obdobia ich platnosti. Preskúmania sa môžu obmedziť na aspekty dumpingu/subvencovania alebo ujmy. Počas roku 2008 sa začalo 13 predbežných preskúmaní. Dvadsať predbežných preskúmaní sa uzatvorilo potvrdením alebo zmenou cla. Šesť prešetrovaní sa uzatvorilo ukončením opatrení. 7.3.3. „Iné“ predbežné preskúmania (pozri prílohu H) V roku 2008 sa uzatvorilo niekoľko ďalších preskúmaní, na ktoré sa nevzťahoval článok 11 ods. 3 alebo článok 19 základných nariadení, alebo v súvislosti s ktorými nebolo v úradnom vestníku uverejnené oznámenie o ich začatí. Trinásť takýchto preskúmaní sa skončilo v roku 2008 potvrdením alebo zmenou opatrení a jedno sa skončilo ukončením opatrení. Osobitne sa týkajú, inter alia , účinného monitorovania záväzkov, opatrení nasledujúcich po konaniach v rámci Dohovoru WTO o urovnávaní sporov, pozastavenia opatrení atď. 7.3.4. Preskúmania nových vývozcov (pozri prílohu I) V článku 11 ods. 4 a článku 20 základných nariadení sa stanovuje v uvedenom poradí preskúmanie „nového vývozcu” a „urýchlené” preskúmanie s cieľom stanoviť individuálne dumpingové rozpätie alebo individuálne vyrovnávacie clo pre nových vývozcov so sídlom v danej vyvážajúcej krajine, ktorí výrobok nevyvážali počas obdobia prešetrovania. Títo vývozcovia musia preukázať, že sú skutočne noví vývozcovia a že skutočne začali vyvážať do Spoločenstva až po období prešetrovania. V takom prípade sa môže pre nich vypočítať individuálne clo, ktoré je zvyčajne nižšie ako clo pre celú krajinu. V roku 2008 sa začalo jedno preskúmanie nového vývozcu. 7.3.5. Absorpčné prešetrovania (pozri prílohu J) Ak existuje dostatok informácií, že po období pôvodného prešetrovania a pred uložením opatrení alebo po ich uložení sa vývozné ceny znížili alebo že nedošlo k žiadnemu alebo len k nedostatočnému pohybu cien opätovného predaja alebo následných predajných cien dovážaného výrobku do Spoločenstva, môže sa začať „absorpčné“ preskúmanie s cieľom preskúmať, či opatrenie malo vplyv na uvedené ceny. S cieľom zohľadniť takéto nižšie vývozné ceny je možné prepočítať dumpingové rozpätia a zvýšiť clo. Možnosť „absorpčných” preskúmaní je zahrnutá v článku 12 a v článku 19 ods. 3 základných nariadení. V roku 2008 sa nezačali ani neskončili žiadne antiabsorpčné preskúmania. 7.3.6. Prešetrovania obchádzania opatrení (pozri prílohu K) V článkoch 13 a 23 základných nariadení sa predpokladá možnosť opätovne otvoriť prešetrovania, ak bol predložený dôkaz, že sa opatrenia obchádzajú. V roku 2008 sa začalo jedno takéto prešetrovanie. Jedno prešetrovanie zamerané na obchádzanie opatrení sa skončilo rozšírením a jedno bez rozšírenia cla. 7.4. Ochranné prešetrovania (pozri prílohu L) V roku 2008 neprebiehali v ES žiadne ochranné opatrenia. 8. Presadzovanie antidumpingových/antisubvenčných opatrení 8.1. Činnosti nadväzujúce na opatrenia Činnosti nadväzujúce na platné opatrenia sa zamerali na štyri hlavné oblasti: 1) zabránenie podvodu, 2) sledovanie obchodných tokov a vývoja trhu, 3) zlepšenie účinnosti pomocou primeraných nástrojov a 4) reagovanie na nekalé praktiky. Tieto činnosti umožnili útvarom NOO, aby boli v oblasti presadzovania proaktívnejšie, nielen reaktívne. 8.2. Monitorovanie záväzkov (pozri prílohy M a Q) Monitorovanie záväzkov je súčasťou opatrení v súvislosti s presadzovaním, keďže záväzky sú formou antidumpingových a antisubvenčných opatrení. Komisia ich prijme, ak je presvedčená, že môžu účinne odstrániť poškodzujúce účinky dumpingu alebo subvencovania. Na začiatku roka 2008 bolo platných 38 záväzkov. Počas roka 2008 sa uskutočnili tieto zmeny portfólia záväzkov: záväzky 3 spoločností zanikli a bolo prijatých 11 ponúk záväzkov. Tak sme dospeli k celkovému počtu 46 platných záväzkov na konci roka 2008. 9. Vrátenie cla (pozri prílohu U) Na základe článku 11 ods. 8 a článku 21 ods. 1 základných nariadení sa dovozcom umožňuje požiadať o vrátenie príslušného vybratého cla, keď sa ukáže, že rozpätie dumpingu/subvencovania, na základe ktorého bolo clo zaplatené, sa odstránilo alebo znížilo na úroveň nižšiu ako platné clo. Počas roka 2008 bolo podaných 25 nových žiadostí o vrátenie cla (zahŕňajúcich 55 podaní). Bolo uzavretých deväť prípadov, nebolo priznané žiadne vrátenie cla v plnej výške ani čiastočné vrátenie cla, tri žiadosti o vrátenie cla boli zamietnuté a šesť žiadostí bolo stiahnutých. 10. Súdne preskúmanie: rozhodnutia Súdneho dvora /Súdu prvého stupňa V roku 2008 Súdny dvor a Súd prvého stupňa spolu vyniesli 8 rozsudkov v oblasti antidumpingových alebo antisubvenčných opatrení. V priebehu roka takisto vydali 10 rozhodnutí týkajúcich sa antidumpingových a antisubvenčných záležitostí. Zhrnutie niektorých rozsudkov sa uvádza v pracovnom dokumente. V roku 2008 bolo predložených 16 nových prípadov, 10 na Súde prvého stupňa a 6 na Súdnom dvore. Zoznam antidumpingových/antisubvenčných prípadov na Súde prvého stupňa a na Súdnom dvore, v ktorých sa na konci roka 2008 ešte nerozhodlo, sa nachádza v prílohe S k pracovnému dokumentu. 11. Činnosť v rámci svetovej obchodnej organizácie (WTO) 11.1. Urovnávanie sporov v oblasti antidumpingových, antisubvenčných a ochranných opatrení WTO stanovuje presný postup urovnávania sporov medzi svojimi členmi, ktoré sa týkajú uplatňovania dohôd WTO. V januári 2008 WTO prijala správu, ktorú vydal panel WTO v roku 2007 a ktorá sa týkala prípadu iniciovaného Nórskom, ktoré spochybnilo antidumpingové opatrenia prijaté EÚ týkajúce sa lososa. EÚ prijala v roku 2008 opatrenia na vykonanie záverov uvedenej správy. V decembri 2008 India podala žiadosť Svetovej obchodnej organizácii o konzultáciu s EÚ, pokiaľ ide o antidumpingové a antisubvenčné opatrenia uplatňované na polyetyléntereftalát (PET). Ďalšie podrobnosti týkajúce sa týchto prípadov sú uvedené v pracovnom dokumente pripojenom k tejto správe. 11.2. Ďalšie opatrenia WTO V roku 2008 sa rokovacia skupina DDA pre pravidlá stretla v prvej polovici roka s cieľom diskutovať o návrhu textu prvého predsedu, ktorý bol rozoslaný v novembri 2007. Veľká väčšina členov WTO vrátane EÚ zdôraznila nevyvážený charakter textu vo všeobecnosti. Týkalo sa to predovšetkým návrhov textov súvisiacich s antidumpingovými subvenciami a so subvenciami určenými na rybné hospodárstvo. Mnohí vyzvali predsedu, aby čo najskôr predložil nový, vyváženejší text. Rok vyvrcholil na ministerskej konferencii, ktorá sa konala na konci júla, avšak pravidlá sa na nej osobitne neriešili. Súčasne s týmito činnosťami sa útvary Komisie naďalej zúčastňovali na pravidelnej práci výborov pre antidumpingové, antisubvenčné, vyrovnávacie a ochranné opatrenia. Výbory sa stretli dvakrát na pravidelných zasadnutiach s cieľom preskúmať oznámenia a nastoliť otázky osobitného záujmu. Pokiaľ ide o antidumping, vo výbore sa schválil nový jednotný formát pre polročné podávanie správ o antidumpingových opatreniach. Pokiaľ ide o subvencie, vo výbore sa rokovalo o novom a úplnom oznamovaní subvencií ES v roku 2007 a členovia dostali množstvo odpovedí na svoje otázky. 12. Záver V roku 2008 došlo v porovnaní s predchádzajúcim rokom k výraznému zvýšeniu počtu nových začatých prípadov, ako aj k zvýšeniu počtu uložených konečných opatrení. Výrazne sa však znížil počet prešetrovaní ukončených bez uloženia opatrení a počet uložených dočasných opatrení. Pokiaľ ide o preskúmania, v porovnaní s rokom 2007 klesol celkový počet začatých a ukončených preskúmaní. V roku 2008 sa v súvislosti s „procesom zelenej knihy“ dospelo k spoločnému názoru, že je potrebná dlhšia úvaha na posilnenie konsenzu o fungovaní nástrojov na ochranu obchodu. V roku 2008 útvary NOO naďalej uskutočňovali prešetrovania v najvyššej kvalite. V tejto súvislosti útvary naďalej zabezpečovali, aby sa práva všetkých strán v procese zohľadňovali. Bol to prvý úplný rok činnosti úradníka pre vypočutie. Útvary NOO prostredníctvom seminárov zabezpečili pre mnohé zainteresované strany, ako aj pre orgány tretích krajín väčšie povedomie o mnohých príslušných otázkach a ich pochopenie. [1] V tabuľke 1 v pracovnom dokumente sa uvádzajú štatistické informácie týkajúce sa nových prešetrovaní v rokoch 2003 – 2007 vykonaných podľa ustanovení článkov 5 a 10 základných nariadení.